《送首德仁起复赴京》
明代·夏原吉

首君自是人中杰，襟宇澄清湛秋月。妙龄肄业湘黉中，入室升堂迈同列。

后来识我罗江边，论交耿耿金石坚。一篝照雨夜连榻，百壶载酒朝同船。

鹗书忽向云间落，鹏运三千莫能遏。扶摇直上九重天，受职姑苏问民瘼。

下车才拟施砭剂，椿萱万里哀音至。满城桃李无心栽，衰绖归来守亲制。

寝苫枕块甘毁瘠，要竭衷情酬罔极。流光苦恨不少迟，倏尔星霜又三易。

悽悽忍把祥琴调，起治行李趋天朝。西风江柳正萧索，远来别我恩波桥。

吁嗟此别休洒泪，忠孝由来无二致。诚能移孝忠于君，若是尤为孝之备。

况今正际清明日，四海车书混同一。鸾凤不出衔瑞图，翠竹猗猗为谁实。

酌君桑落赠君诗，送君高步黄金墀。明年二月春风时，我亦飞棹来京师。

与君重约凤凰池，青云浩荡长相期。

作者简介：（1366—1430）明江西德兴人，迁湖广长沙府湘阴，字惟哲。洪武二十三年举人。入太学，擢户部主事。永乐初进尚书，主持浙西、苏、松治水事。布衣徒步，日夜经划。七年，兼摄行在礼部、兵部、都察院事。十九年，以谏帝北征沙漠，系狱。二十二年，成祖死，仁宗即位，获释。累进太子少保、兼少傅，尚书如故。宣宗即位后，以旧辅益亲重。汉王高煦反，原吉与杨荣劝帝亲征平叛。宣德五年，卒官。历事五朝，外掌度支，内预机务，为政能持大体。卒谥忠靖。有《夏忠靖公集》。